Document ID: 32007D0434

DECIZIA COMISIEI
din 21 iunie 2007
de modificare a Deciziei 2006/415/CE privind anumite măsuri de protecție referitoare la influența aviară de subtip H5 la păsările de curte din Republica Cehă
[notificată cu numărul C(2007) 3120]
(Text cu relevanță pentru SEE)
(2007/434/CE)
COMISIA COMUNITĂȚILOR EUROPENE,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (3),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (3),
întrucât:
(1)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (3) prevede anumite măsuri de protecție pentru a preveni răspândirea influenței aviare în alte părți ale Comunității indemne de boală prin circulația păsărilor, cât și a produselor provenite de la acestea.
(2)
Republica Cehă a notificat un focar de influență aviară de subtip H5 la păsările de curte de pe teritoriul său și a luat măsurile adecvate în cadrul Deciziei 2006/415/CE, inclusiv instituind zonele A și B în conformitate cu dispozițiile articolului 4 din decizia menționată anterior.
(3)
Comisia a constatat că limitele zonelor A și B instituite de către autoritatea competentă din Republica Cehă se situează la o distanță suficientă de localizarea efectivă a focarului. Prin urmare, zonele A și B din Republica Cehă pot fi confirmate și se poate stabili durata regionalizării respective.
(4)
Prin urmare, este necesar să se modifice Decizia 2006/415/CE în consecință.
(5)
Măsurile prevăzute de prezenta decizie trebuie examinate în cadrul următoarei reuniuni a Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/415/CE se modifică în conformitate cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 21 iunie 2007.

Labels: 0
3
18
6